Man tronk toe oor ietermagog | Maroela Media
'n Zimbabwiër is tot agt jaar tronkstraf gevonnis, sonder die opsie van 'n boete, nadat hy 'n ietermagog uit 'n natuurreservaat in Limpopo gesteel het.
Knowledge Dube (35) is in die Seshego-streekhof gevonnis nadat hy die ietermagog uit die Polokwane-natuurreservaat gesteel het.
Mashudu Malabi-Dzhangi, woordvoerder van die Nasionale Vervolgingsgesag (NVG), het gesê Dube is op 12 Junie vanjaar deur lede van die veediefstaleenheid en beamptes van die provinsiale departement van omgewingsake voorgekeer waar hy langs die reservaat gestap het. Hy het 'n ietermagog in sy besit gehad en is in hegtenis geneem.
Dube het tydens sy verhoor skuldig gepleit op aanklag van die onwettige besit van 'n bedreigde spesie. Hy het aangevoer dat hy die ietermagog na 'n tradisionele geneser wou vat sodat dié vir hom medisyne kan maak.
Itumeleng Selepe, staatsaanklaer, het ter strafverswaring gesê die bedreigde ietermagog word gewoonlik gestroop vir tradisionele medisyne of landuit gesmokkel. "Ons kan nie bekostig om hierdie bedreigde spesie in ons land te verloor nie." Sy het versoek dat Dube tot direkte tronkstraf gevonnis word.
Adv. Ivy Thenga, provinsiale direkteur van die NVG, het die vonnis verwelkom. "Dit sal dien ter waarskuwing en wys dat oortreders aan die pen sal ry, veral diegene wat bedreigde spesies stroop."
Knowledge se kennis het hom in die steek gelaat :-)
Rerig so asof renosterhoring en ietermagoskubbe nou regtig gaan help vir daai deng,
Knowledge het deeglik knowledge gehad van die skade wat sy stropery veroorsaak maar hy voel 'n veer!!Sy land is seker al kaal gestroop. Vraag is wanneer gaan SA die invloei van stroper buitelanders uit noorde stopsit. Lande noord van ons se springkaanbeleid het al hul lande verwoes nou teiken hul ons land!!